
1 straipsnis. Įstatymo paskirtis

Šis Įstatymas nustato Specialiosios būsto modernizavimo (šilto būsto) programos  (toliau - Programa) lėšų šaltinius ir jų naudojimo tvarką.

2 straipsnis. Bendrosios nuostatos

1. Programos tikslas – siekiant efektyvaus esamo būsto naudojimo, priežiūros, atnaujinimo ir modernizavimo, racionalaus energijos išteklių naudojimo, užtikrinti valstybės paramos šio įstatymo nustatyta tvarka teikiamos finansuojant darbus, kuriais pagerinamos gyvenamojo namo ir (ar) jo inžinerinių sistemų energinės savybės, ir (ar) darbus, kuriais užtikrinamas iš atsinaujinančių energijos šaltinių gaunamos energijos naudojimas gyvenamajame name, teikimą.

2. Programos lėšos kaupiamos atskiroje Valstybės iždo sąskaitoje. Programos finansavimo pajamos ir išlaidos, vadovaujantis specialiųjų programų finansavimo principais, planuojamos valstybės biudžete.

3 straipsnis. Pagrindinės šio Įstatymo sąvokos

1. Gyvenamojo namo modernizavimas – darbai, kuriais pagerinamos gyvenamojo namo ir (ar) jo inžinerinių sistemų fizinės ir energinės savybės, ir (ar) darbai, kuriais užtikrinamas iš atsinaujinančių energijos šaltinių gaunamos energijos naudojimas gyvenamajame name.

2. Kitos šiame įstatyme vartojamos sąvokos suprantamos taip, kaip jos vartojamos Lietuvos Respublikos energetikos įstatyme, Lietuvos Respublikos valstybės paramos būstui įsigyti ar išsinuomoti įstatyme ir,Lietuvos Respublikos piniginės socialinės paramos nepasiturinčioms šeimoms ir vieniems gyvenantiems asmenims įstatyme.
4 straipsnis. Programos finansavimo šaltiniai

Programos finansavimo šaltiniai:

1) 20 procentų akcizo pajamų, gautų už energetinius produktus;

2) Lietuvos Respublikos valstybės skolos įstatymo nustatyta tvarka valstybės vardu pasiskolintų lėšų;

3) kitos teisėtai gautos lėšos.

5 straipsnis. Programos lėšų naudojimas

1. Programos lėšos naudojamos:

1) apmokant dalį investicijų daugiabučiam gyvenamajam namui modernizuoti;

2) kompensuojant dalį būsto savininko išlaidų, patirtų finansuojant gyvenamojo namo modernizavimo darbus;

3) apmokant gyvenamojo namo modernizavimo darbams finansuoti skirtų išlaidų, tenkančių nepasiturinčioms šeimoms (vieniems gyvenantiems asmenims), dalį.

2. Šio straipsnio 1 dalies 1 ir 2 punktuose numatyta forma programos lėšomis suteiktos  paramos suma negali viršyti 50 procentų visų gyvenamojo namo modernizavimo darbams finansuoti skirtų išlaidų. 
6 straipsnis. Dalies investicijų daugiabučiam namui modernizuoti apmokėjimas 

1. Programos lėšomis apmokama investicijų daugiabučiam namui modernizuoti, skirtų  daugiabučio namo ir (ar) jo inžinerinių sistemų fizinėm ir energinėm savybėm pagerinti, dalis.
2. Programos lėšomis apmokamos investicijų daugiabučiam namui modernizuoti dalies dydį, kuris nustatomas atsižvelgiant į šių investicijų projektų energinį efektyvumą, nustato Vyriausybė. 

7 straipsnis. Dalies išlaidų, patirtų finansuojant gyvenamojo namo modernizavimo darbus, kompensavimas.

1. Kompensuojant išlaidų, patirtų finansuojant gyvenamojo namo modernizavimo darbus, dalį, tokias išlaidas patyrusiam būsto savininkui programos lėšomis mokamos kompensacijos, kurios yra lygios dviejų metų laikotarpiu, kuris pradedamas skaičiuoti baigus modernizavimo darbus, susidarančiam skirtumui tarp taikant energijos sąnaudų normatyvą apskaičiuotų būsto šildymo ir karšto vandens paruošimo, neviršijant šio straipsnio 3 dalyje nustatytų normatyvų:

1) išlaidų, kurios neatlikus gyvenamojo namo modernizavimo darbų būtų patirtos, ir išlaidų, kurios bus patirtos tokius darbus atlikus;

2) naudojant ne iš atsinaujinančių energijos šaltinių gaunamą energiją išlaidų, kurios neatlikus modernizavimo darbų būtų patirtos, ir išlaidų, kurios bus patirtos po modernizavimo darbų atlikimo.

2. Dalies išlaidų patirtų finansuojant gyvenamojo namo modernizavimo darbus kompensacijų dydžiui apskaičiuoti taikomi modernizavimo darbų pabaigos dieną esantys rodikliai.

3. Apskaičiuojant dalies išlaidų patirtų finansuojant gyvenamojo namo modernizavimo darbus kompensacijų dydį taikomi šie normatyvai:

1) būsto naudingojo ploto normatyvas šeimai arba vienam gyvenančiam asmeniui: vienam iš būste gyvenamąją vietą deklaravusių šeimos narių arba vienam gyvenančiam asmeniui - 70 kvadratinių metrų, kiekvienam kitam šeimos nariui - 35 kvadratinių metrų. Šie plotai nustatomi pagal kadastrinių matavimų duomenis;

2) karšto vandens - po 1,5 kubinio metro kiekvienam šeimos nariui arba vienam gyvenančiam asmeniui per mėnesį.

4. Pagal pastatų energinį naudingumą nustatytą energijos sąnaudų normatyvą būstui šildyti  ir karštam vandeniui paruošti tvirtina Valstybinė  kainų ir energetikos kontrolės komisija.

8 straipsnis. Gyvenamojo namo modernizavimo darbams finansuoti skirtų išlaidų, tenkančių nepasiturinčioms šeimoms (vieniems gyvenantiems asmenims), dalies apmokėjimas

1. Programos lėšomis apmokamos šios  nepasiturinčioms šeimoms ir vieniems gyvenantiems asmenims tenkančios gyvenamojo namo modernizavimo investicijų projekto įgyvendinimo išlaidos:

1) jiems tenkantis pradinis įnašas, tačiau ne daugiau kaip 10 procentų nuo visos investicijų projekto sumos;

2) investicijų projekto finansavimui skirto kredito draudimo įmoka.

2. Nepasiturinčioms šeimoms ir vieniems gyvenantiems asmenims taip pat Lietuvos Respublikos piniginės socialinės paramos nepasiturinčioms šeimoms ir vieniems gyvenantiems asmenims įstatymo nustatyta tvarka teikiama parama apmokant investicijų projekto finansavimui skirtą kreditą ir palūkanas ar jų dalį.

9 straipsnis. Programos lėšų skyrimo tvarka

1. Programos lėšų skyrimo šio įstatymo 5 straipsnio 1 dalyje nustatytais būdais  teikiant valstybės paramą gyvenamųjų namų modernizavimui tvarką nustato Vyriausybė.

2. Sprendimas dėl Programos lėšų skyrimo priimamas ne vėliau kaip per 30 dienų nuo prašymo ir visų reikalingų dokumentų gavimo dienos.

10 straipsnis. Įstatymo taikymas

Šis įstatymas, išskyrus šio įstatymo 11 straipsnį, įsigalioja 2009 m. sausio 1 d.

11 straipsnis. Pavedimas Vyriausybei

Vyriausybė iki 2008 m. spalio 1 d. parengia ir patvirtina šiam įstatymui įgyvendinti reikalingus teisės aktus.

Skelbiu šį Lietuvos Respublikos Seimo priimtą įstatymą.

